Ken abred hag er XVIvet kantved e oa bet soñjet kleuziañ un hevelep kanol. Met neo nemet dindan ren an impalaer Napoleon Iañ, pa oa listri Breizh-Veur o lakaat blokus war aodoù Breizh, e voe roet lañs dezhañ da vat, evit kaout ul liamm diriskl etre porzhioù bras Brest ha Naoned. Karget e voe an ijinour Guy Bouessel da studiañ ar raktres e 1803. Kroget e voe da gleuziañ adalek 1811, gant peizanted eus ar vro ha dreist-holl gant galeourien ha prizonidi brezel. Digoret e voe ar ganol en ur mod ofisiel gant Napoleon III e 1858, met kroget e oa bet da vageal warni kerkent ha 1842. E-pad meur a zekvloaz e talvezas ar ganol da gas marchadourezh e diabarzh Breizh. Tamm-ha-tamm avat e voe graet muioch gant an hentoù nevez-savet e-kreiz ar vro ha gant an hentoù-houarn evit kas ar varchadourezh-se ha nebeutoch gant kobiri ar ganol.